Nóg ’n Hollywood-ster kom na Comic Con Africa | Netwerk24
Nóg ’n Hollywood-ster kom na Comic Con Africa
Deur Petrus Malherbe 13 Augustus 2018 11:16
Die Vikings-akteur Travis Fimmel gaan ook ’n verskyning op vanjaar se Comic Con Africa maak. Foto: Gage Skidmore/Wikipedia
Aanhangers van popkultuur kan uitsien na nóg ’n Hollywood-bekende wat aanstaande maand sy verskyning gaan maak op Afrika se eerste Comic Con-fees.
Travis Fimmel, wat bekend is om sy hoofrol in die gewilde televisiereeks Vikings, is pas aangekondig as nog ’n eregas op dié fees wat van 14 tot 16 September in Johannesburg plaasvind.
Comic Con is geskoei op die gelyknamige Amerikaanse popkultuurfees, wat jaarliks onder meer in San Diego en New York gehou word.
Buiten Fimmel word die Amerikaanse akteur Jason Momoa, later vanjaar te sien in die titelrol van die fliek Aquaman, asook Kevin Sussman, bekend as Stuart in The Big Bang Theory, ook verwag.
Fimmel is oorspronklik van Australië en vertolk sedert 2013 die hoofrol in Vikings, ’n bloederige reeks oor die sages van die wiking Ragnar Lothbrok rondom die jaar 793 n.C.
Comic Con Africa vind by die Kyalami Internasionale Konferensiesentrum in Midrand, Johannesburg, plaas.
Kaartjies beloop R150 per dag en is beskikbaar by Computicket.
Saterdag se kaartjies is wel reeds uitverkoop.
Meer oor: Vermaak | Fees | Johannesburg
Comic Con Africa lok top-komediante
‘Game of Thrones’-ster kom na SA vir Comic Con
‘Big Bang Theory’ se sterre dalk op pad?